Lectio Divina

*fuq il-Vanġelu tal-Ħadd*

32 Ħadd ta’ Matul is-Sena

Sena A

Mt 25:1-13

**F’dak iż-żmien, Ġesù qal lid-dixxipli tiegħu din il-parabbola:**

Is-silta tagħmel parti mill-ħames diskors li nsibu f’*Mt*, imsejjaħ id-diskors eskatoloġiku (cfr *Mt* 24-25). Wara li jtemm il-kontroversji mal-kbarat tal-Poplu u jikkundanna lill-kittieba u lill-Fariżej, Ġesù joħroġ mit-Tempju (cfr *Mt* 24:1) u minn «fuq l-għolja taż-Żebbuġ» (*Mt* 24:3) għal mistoqsija mid-dixxipli, jitkellem fuq iż-żminijiet tal-aħħar. Il-kuntest tematiku hu għalhekk fuq ir-realtà tal-aħħar żminijiet, it-tmiem tal-eżistenza tad-dinja u tal-istorja li tmur lejn il-qofol tagħha. Il-kontenuti tad-diskors huma organizzati f’żewġ taqsimiet hekk li jiffurmaw *dittiku* letterarju, bl-ewwel pannell jagħti deskrizzjoni tal-aħħar żminijiet (24:4-36) u t-tieni joffri tliet parabboli eskatoloġiċi (25:1-46) – dawn huma marbutin (qishom b’ċappetta) b’sejħa għas-sahra (24:37-51). Is-silta hija l-ewwel waħda minn dawn il-parabboli u hija marbuta ma’ dik li tiġi qabilha dwar il-qaddej il-fidil u l-qaddej il-ħażin (cfr 24:45-51): fit-tnejn hemm l-aspett tad-dewmien tar-ritorn tas-Sid/Għarus, il-wasla tiegħu li sseħħ f’ħin mhux mistenni, u x-xorti li tmiss lill-qaddej/xebba: dak fidil/għaqlija għall-premju; dak ħażin/belha għall-kastig. Il-messaġġ tal-parabbola mhuwiex dwar ix-xbubija daqskemm dwar il-ġudizzju ta’ ammissjoni jew esklużjoni għall-festa tat-tieġ ta’ dejjem skont kemm wieħed għaraf jistenna b’mod għaqli jew le l-wasla ta’ Kristu fl-aħħar jum.

**«Is-Saltna tas-Smewwiet ixebbhuha ma’ għaxar xebbiet li ħarġu bl-imsiebaħ tagħhom biex jilqgħu l-għarus.**

L-isfond tal-parabbola hija l-festa tat-tieġ. Fl-ambjent Palestinjan, fl-aħħar jum taċ-ċelebrazzjonijiet taż-żwieġ, xħin jibda jidlam, l-għarus flimkien mal-ħbieb tiegħu li jkunu servew ta’ intermedjarji waqt l-għerusija, kienu joħorġu f’korteo lejn id-dar tal-għarusa li kien ikollha l-kumpanija tax-xebbiet sħabha. L-għarusa flimkien max-xebbiet kienu jissieħbu mal-għarus u l-ħbieb tiegħu u fid-dlam tal-lejl, għad-dawl tat-torċi, imorru lejn id-dar tal-għarus fejn kien jiġi ċċelebrat it-tieġ u ssir l-ikla tal-festa. Il-festa tat-tieġ hija simbolu frekwenti fl-Iskrittura biex ifisser ir-rabta ta’ Alla mal-Poplu tiegħu u ta’ Kristu mal-Knisja tiegħu (cfr *Għan*; *Ġer* 2:2; *Is* 40:10; *Eżek* 16:8; *Ħos* 1:2; *Mk* 2:19; *Lq* 5:34; *Ġw* 3:29; *Efes* 5:25). In-numru «għaxra» jfisser totalità – kull bniedem huwa *msejjaħ* biex jilqa’ lil Kristu li miegħu ġie mgħarras (cfr *2Kor* 11:2). Din is-sejħa timplika moviment ta’ *ħruġ* biex il-persuna timxi b’qalb sħiħa wara l-Ħaruf, l-Għarus, kull fejn imur (cfr *Apk* 14:4), billi tisma’ leħnu u tinħall minn kull rabta li tista’ xxekkel it-tweġiba tagħha (cfr *S* 45:11; *Ġw* 10:27).

**Ħamsa minnhom kienu boloh u ħamsa għaqlin, il-boloħ ħadu l-imsiebaħ imma ma ħadux żejt magħhom, waqt li l-għaqlin ħadu mhux biss l-imsiebaħ iżda wkoll iż-żejt fil-kwies.**

L-għaxar xebbiet ilkoll jinsabu fil-kumpanija u fid-dar tal-Għarusa: huma simbolu tal-Knisja fuq din l-art fiż-żmien li fil-ħniena tiegħu Alla joffri għall-konverżjoni qabel issir l-għażla definittiva (cfr *Mt* 13:24-30; *2Pt* 3:9). Id-differenza bejn l-għaqal u l-bluha mhijiex fil-pussess jew le tal-«musbieħ» – li huwa d-don tal-fidi li d-dixxiplu jirċievi fil-Magħmudija sabiex jimxi fid-dawl tagħha qalb id-dlam tal-lejl (cfr *Lq* 12:35) – imma kemm wieħed imantni dan il-musbieħ biż-«żejt» hekk li jkollu riserva biżżejjed sakemm jasal l-Għarus. Iż-«żejt» fl-Iskrittura huwa sinjal ta’ ospitalità u intimità (cfr *S* 23:5; *Lq* 7:38), ta’ barka u konsagrazzjoni (cfr *S* 45:8; 133), tal-Messija, il-«Kristu» li huwa l-Midluk (cfr *Atti* 10:38). L-«għaqlin» (gr. «φρόνιμος») huma dawk li ma jaqgħux fl-injuranza tad-dnub li jnessihom l-identità vera tagħhom u jbiegħedhom minn dak li tassew jiswa u jibqa’ għal dejjem: «L-aqwa tal-għaqal hu li taħseb fl-għerf, u min jishar għalih malajr jeħles mill-inkwiet» (*Għerf* 6:15). Huma «l-foqra fl-ispirtu» (*Mt* 5:3) li ma jehdew qatt ifittxu lil Mulej, li jħabirku għall-doni ogħla, għal dik il-ħajja «aħjar», għall-għixien tal-ġustizzja tas-Saltna (cfr *S* 111:10; *1Kor* 12:31; *Mt* 5:20; 6:33). Huma jgħixu l-istennija b’mod attiv, b’dik «il-fidi li taħdem permezz tal-imħabba» (*Gal* 5:6). Għaldaqstant huma jagħrfu jagħmlu użu tajjeb mill-ġranet tagħhom fuq din l-art; huma jafu jgħoddu jiem ħajjithom sabiex jimxu bil-għaqal (cfr *S* 14:2; 90:12). Il-«boloh» (gr. «μωρός»), huma dawk li jaljenaw ruħhom hekk li jinsew x’inhu l-għan veru tal-ħajja u minflok iħejju ruħhom għal-laqgħa mal-Għarus, jgħaddu l-ġranet tagħhom bħan-nies li Ġesù jsemmi ftit qabel din is-silta: «kienu jieklu u jixorbu, jiżżewġu u jżewġu sa dakinhar li Noè daħal fl-arka u b’xejn ma ntebħu sa ma wasal id-dilluvju u ġarr lil kulħadd» (*Mt* 24:38-39). Filwaqt li l-għaqli jisma’ l-kliem ta’ Ġesù u jwettqu, l-iblah jikkuntenta ruħu li jisma’ biss (cfr *Mt* 7:24-27). L-iblah joqgħod lura milli jagħti orjentament lil ħajtu u jibqa’ ma jagħmilx għażla. L-għaqli jagħmel għażla li ddawwal u ssuq il-ħajja kollha tiegħu. *“As the Bible says, 'the fear of the Lord is the beginning of wisdom'. In other words, the only cure for folly is spiritual redemption, for that alone can enable a man to live as a responsible person in the sight of God.”* (D. Bonhoeffer, *Prisoner for God. Letters and papers from prison*, New York 1959, 19).

**L-għarus iddawwar ma ġie, u għalhekk ilkoll ħadhom in-ngħas u raqdu.**

Id-dewmien tal-għarus huwa l-mument tal-prova u tad-dlam fl-esperjenza tal-fidi. L-ewwel komunitajiet Insara kienu qed jistennew il-miġja ta’ Kristu minn mument għall-ieħor. Dan wassal biex x’uħud bdew jintelqu u jinħlew fix-xejn (cfr *2Tess* 3:6-12). Iżda dak li wieħed għandu jistaqi mhux fuq il-«meta» tal-miġja ta’ Bin il-bniedem imma fuq il-«kif» qed jipprepara għaliha (cfr *Atti* 1:7; *1Kor* 16:13). Il-lejl huwa l-ħin tas-sahra, tal-istennija, tar-ruħ li tfittex u tixxennaq għall-Mulej li l-miġja tiegħu hija dejjem imminenti, bħal «berqa tleħħ mil-Lvant u tixħet id-dija tagħha sal-Punent» (*Mt* 24:27), «għax il-lejl għoddu għadda, u qorob il-jum» (*Rum* 13:12; cfr *Is* 26:9; *1Tess* 5:6). Ir-*raqda* li fiha jaqgħu tfisser l-istat ta’ “mewt” li fih jaqa’ kull bniedem u li minnu ser jiġi mqajjem (cfr *Mt* 9:24). Id-differenza bejn l-għaqlin u l-boloh ma tinsabx f’li jorqdu imma fil-“kwalità” tar-raqda u tal-ħolm tagħhom. Il-qalb li tistenna lill-Għarus qatt ma torqod, saħansitra bil-lejl filwaqt li l-ġisem ikun rieqed: «Jiena rieqda, iva, iżda qalbi tishar» (*Għan* 5:2; cfr *S* 16:7; 63:7; 119:148). “In-ngħas jirreferi għat-telqa spiritwali, għall-bruda, għan-nuqqas ta’ azzjoni, ma tkunx aktar fiċ-ċirku ħaj tar-relazzjonijiet umani, imma ssir tixbah lil katavru. L-istat ta’ sahra, iżda, hu sinjal ta’ xi ħadd lest u ppreparat, ta’ tensjoni lejn xi ħaġa, ta’ mħabba operuża u ta’ intelliġenza, kif tispjega l-parabbola ta’ *Lq* 12:35-40, kumment ideali għal din is-silta” (Ravasi).

**Imbagħad f’nofs ta’ lejl instama’ min jgħajjat: “Ara l-għarus! Oħorġu ilqgħuh!”**

Il-lejl diġà qabeż in-nofs tiegħu u għaldaqstant jibda joqrob il-jum: huwa l-lejl tal-Għid tal-fidwa fejn dawk li jemmnu jgħaddu mill-mewt għall-ħajja, mid-dalm għad-dawl. Huwa l-iblah li jaħseb li l-Mulej ser idum ma’ jiġi u jintelaq, anzi jagħtiha għall-ħażen (cfr *Mt* 24:48) hekk li l-aħbar tal-wasla toħloq fih fixla kbira. L-għaqli iżda hu dejjem ħerqan għal Dak li ġej u ma jiddawwarx (cfr *Ħab* 2:3). Dawk li jħabbru huma l-«ħbieb» tal-Għarus, dawk li għandhom jiġu mismugħa huma u jwasslu dik il-Kelma li «hi bħal fanal li jagħti d-dawl f’post mudlam, sa ma jibda jbexbex il-jum u f’qalbkom titla’ l-kewkba ta’ filgħodu» (*2Pt* 1:19; cfr *Lq* 16:29). Jifirħu bl-Għarus li jiġi «mal-leħen tal-arkanġlu u t-tromba ta’ Alla» (*1Tess* 4:16), dawk li f’ħajjithom ikunu laqgħu lill-«Bniedem»-Alla u lis-«Sultan» tagħhom (cfr *Ġw* 19:5.14) bit-twettiq tal-opri t-tajba.

**Dawk ix-xebbiet qamu lkoll u ħejjew l-imsiebaħ tagħhom. Iżda l-boloh qalu lill-għaqlin: “Agħtuna ftit żejt minn tagħkom, għax l-imsiebaħ tagħna jintfew”. Qabżu l-għaqlin u qalu: “Għandu mnejn ma jibqax biżżejjed, la għalina u lanqas għalikom! L-aħjar morru għand tal-ħanut u ixtru għalikom”.**

L-aħbar tal-miġja tal-Irxoxt iġġib magħna l-*qawmien* (gr. ἐγείρω) li toħroġ lill-bniedem mill-mewt (cfr *Mt* 11:5; *Ġw* 5:21; 12:11; *Rum* 6:9). Il-laqgħa miegħu tindika l-mument tal-ġudizzju fejn kull bniedem jassumi r-responsabilità ta’ ħajtu quddiem Alla. Dan il-mument mhuwiex għajr id-dikjarazzjoni pubblika ta’ dak li wieħed ikun wettaq f’ħajtu (cfr *Lq* 12:3), tal-mod kif ikun għex kull mument tal-istorja tiegħu. “Il-ħajja Nisranija ma tintlagħabx biss fil-mument tal-ġrajja finali (tal-miġja ta’ Kristu), iżda tintlagħab ukoll fuq l-azzjonijiet konkreti tal-ħajja ta’ kuljum li fihom issir memorja tal-Assenti” (Maurzio Muraglia). Iż-«żejt», ir-responsabilità personali, l-istennija intima u profonda għal Alla, hija kwalità personali li ma tistax tingħata: hija insostitwibbli u inaljenabbli; il-bniedem jew għandu jew m’għandux (cfr *Ġob* 18:5; *Prov* 4:18-19; 13:9). Għalhekk mhux possibli għall-għaqlin li jilqgħu t-talba tal-boloh. Iż-żmien tat-tħejjija hu mitmum u issa hu l-mument tal-verifika, tal-laqgħa mal-Għarus (cfr *Apk* 1:7).

**Xħin dawk marru biex jixtru jiġi l-għarus; dawk li kienu lesti daħlu miegħu għall-festa tat-tieġ, u l-bieb ingħalaq.**

L-għeluq tal-bieb jimmarka l-għeluq taż-żmien tas-sabar ta’ Alla u tal-konverżjoni, l-istess kif kien ingħalaq il-bieb tal-Arka ta’ Noè (cfr *Ġen* 7:16b). Il-*bieb magħluq* hu fih innifsu parabbola ċkejkna: mill-bieb ’il ġewwa hemm id-dawl, il-festa, l-intimità, il-komunjoni li hija offruta lil dawk li jemmnu u jibqgħu fidili għall-Imgħallem, lill-foqra u lill-ġusti (cfr *Mt* 25:21.23; 8:11).Dak li hemm wara l-bieb huwa issa l-Imħallef li jagħmel il-ġudizzju tiegħu. Barra mill-bieb hemm id-dlam, «il-biki u t-tgħażżiż tas-snien» (cfr *Mt* 8:12).

**Saflaħħar waslu wkoll ix-xebbiet l-oħra, u bdew jgħidu: “Sinjur, Sinjur, iftħilna!”. Iżda hu weġibhom u qal: “Tassew, ngħidilkom, lilkom ma nafkomx”.**

It-tweġiba iebsa mhijiex għajr eku tal-għażla ħielsa ta’ min ikun għex iż-żmien tal-istennija fl-injuranza ta’ Kristu u fl-apatija li jsir jafu tassew (cfr it-tweġiba ta’ Xmun Pietru: «Le, ma nafux lil dan il-bniedem.» *Mt* 26:74; 10:33; 25:37-40). L-għarfien ta’ Kristu huwa frott ir-rabta ta’ mħabba miegħu (cfr *Ġw* 10:14-15), li aktar milli bil-kliem tidher bit-twettiq fil-konkret tar-rieda tal-Missier (cfr *Mt* 7:21).

**Ishru, mela, għaliex la tafu l-jum u lanqas is-siegħa.»**

Is-Saltna ta’ Alla hija realtà preżenti, «waslet» (*Mk* 1:15) u l-imsejħin għandhom iħallu l-grazzja ta’ Kristu tmexxihom biex irossu ’il quddiem u jitħabtu ħalli jgħaddu mill-bieb id-dejjaq (cfr *Mt* 7:14; *Lq* 13:24; *Fil* 3:12). Hija l-missjoni tal-Knisja, tal-komunità tad-dixxipli, li bħal «melħ tal-art» u «dawl tad-dinja» (*Mt* 5:13-14), iżżomm ħajja din l-istennija bieżla għal Mulej bl-għixien ta’ relazzjoni awtentika ma’ Ġesù, fil-ħarsien tal-fidi, tat-tama u tal-imħabba, hija u tistennieh sa ma’ jiġi fil-glorja. Hekk titħejja l-għarusa, bħal «mara ta’ ħila» (cfr *Prov* 31:10-31), biex tilqa’ lill-Mulej, l-Għarus tagħha, li tkun diġà semgħetu jħabbat fuq il-bieb ta’ qalbha u fetħitlu biex jidħol: «Min qiegħed jagħti xhieda ta’ dawn il-ħwejjeġ jgħid: “Iva, jien dalwaqt ġej!” Hekk ikun. Ejja, Mulej Ġesù!» (*Apk* 22:20; 3:20).

**Għar-riflessjoni**

*He watches for Christ who has a sensitive, eager, apprehensive mind; who is awake, alive, quick-sighted, zealous in seeking and honouring Him; who looks out for Him in all that happens, and who would not be surprised, who would not be over-agitated or overwhelmed, if he found that He was coming at once. And he watches with Christ, who, while he looks on to the future, looks back on the past, and does not so contemplate what his Saviour has purchased for him, as to forget what He has suffered for him. He watches with Christ, who ever commemorates and renews in his own person Christ's Cross and Agony, and gladly takes up that mantle of affliction which Christ wore here, and left behind Him when he ascended. And hence in the Epistles, often as the inspired writers show their desire for His second coming, as often do they show their memory of His first, and never lose sight of His Crucifixion in His Resurrection.*

J. H. Newman, *Parochial and Plain Sermons*, IV, sermon 22.